“พาณิชย์” โชว์ตั้งบริษัทใหม่ 11 เดือน ทะลุ 7 หมื่นราย โตกระฉูด 93%
“พาณิชย์” โชว์ยอดผู้ประกอบการตั้งธุรกิจใหม่ 11 เดือน ปี 2565 ทะลุ 72,480 ราย-ทุนจดทะเบียนแตะ 4 แสนล้าน โตกระฉูด 93%
“พาณิชย์” โชว์ยอดผู้ประกอบการตั้งธุรกิจใหม่ 11 เดือน ปี 65 ทะลุ 7.2 หมื่นราย-ทุนจดทะเบียนแตะ 4 แสนล้าน โตกระฉูด 93%
26 ธ.ค. 2565

นายทศพล ทังสุบุตร อธิบดีกรมพัฒนาธุรกิจการค้า กระทรวงพาณิชย์ เปิดเผยถึงสถิติการจดทะเบียนธุรกิจของกรมพัฒนาธุรกิจการค้า ประจำเดือนพ.ย. 2565 ว่า มีผู้ประกอบธุรกิจยื่นจดทะเบียนจัดตั้งธุรกิจใหม่ 5,773 ราย เพิ่มขึ้น 2.32% เมื่อเทียบกับปีเดียวกันปีก่อน ทุนจดทะเบียน 20,069.48 ล้านบาท เพิ่มขึ้น 18.7% สูงสุด 3 อันดับแรก ได้แก่ ธุรกิจอสังหาริมทรัพย์ 492 ราย คิดเป็น 9% รองลงมา คือ ธุรกิจก่อสร้างอาคารทั่วไป 486 ราย คิดเป็น 8% และอันดับ 3 คือ ธุรกิจภัตตาคารร้านอาหาร 252 ราย คิดเป็น 4% ตามลำดับ
ส่วนธุรกิจเลิกกิจการ มี 2,684 ราย ลดลง 7.9% ทุนจดทะเบียนเลิก 9,417.60 ล้านบาท ลดลง 91.38% ธุรกิจที่ เลิกกิจการสูงสุด 3 อันดับแรก ได้แก่ ธุรกิจก่อสร้างอาคารทั่วไป 236 ราย คิดเป็น 9% รองลงมาคือ ธุรกิจอสังหาริมทรัพย์ 108 ราย คิดเป็น 4% และธุรกิจภัตตาคาร/ร้านอาหาร 64 ราย คิดเป็น 2% ตามลำดับ
นายทศพล กล่าวว่า ช่วง 11 เดือนแรก (ม.ค.-พ.ย.) มีธุรกิจตั้งใหม่ 72,480 ราย เพิ่มขึ้น 4.66% ทุนจดทะเบียน 408,613 ล้านบาท เพิ่มขึ้น 93.19% เลิกกิจการ 16,096 รายเพิ่มขึ้น 18.21% ทุนจดทะเบียนเลิก 104,978.64 ล้านบาท ลดลง 71.% ส่งผลให้ ณ เดือนพ.ย. 2565 มีธุรกิจที่ยังดำเนินกิจการอยู่ทั่วประเทศ 852,395 ราย เพิ่มขึ้น 5% มูลค่าทุน 20.73 ล้านล้านบาท
“ในภาพรวมของเศรษฐกิจมีทิศทางที่ดีขึ้น เนื่องจากกิจกรรมทางเศรษฐกิจเริ่มเข้าสู่ภาวะปกติ มีการจับจ่ายใช้สอยมากขึ้น จากการท่องเที่ยวในช่วงปลายปีที่มีนักท่องเที่ยวต่างชาติเพิ่มขึ้น ประกอบกับการใกล้เข้าสู่ช่วงเทศกาล ที่ช่วยกระตุ้นการจับจ่ายใช้สอยในอีกทางหนึ่งส่งผลให้ดัชนีความเชื่อมั่น ผู้บริโภค และดัชนีความเชื่อมั่นทางธุรกิจปรับตัวเพิ่มขึ้น จากปัจจัยดังกล่าว ประกอบกับข้อมูลการ จดทะเบียนจัดตั้งใหม่ของนิติบุคคล 3 ปีย้อนหลัง (ปี 2562 -2564) พบว่า แนวโน้มของจำนวนการ จดทะเบียนจัดตั้งใหม่ จะมีจำนวนสูงในช่วงต้นปีและจะทยอยลดลงในช่วงปลายปี กรมจึงคาดการณ์การจดทะเบียนจัดตั้งธุรกิจใหม่ตลอดทั้งปี 2565 จะอยู่ในระดับที่ สูงกว่า 76,000 รายแน่นอน”